Dauginčių senosios kapinės

Dauginčių kaimo senosios kapinės, vadinamos Maro kapeliais, Kapeliais, Senkapiais – neveikiančios kapinės Kretingos rajono savivaldybės teritorijoje, Dauginčių kaime (Kartenos seniūnija), apie 5 km į šiaurės rytus nuo Kartenos, Minijos kairiajame krante. 

 Kapinės 
Įrengtos Minijos kairiojo kranto terasos keteroje, iškylančioje iki 2 m aukščio. Pailgos šiaurės rytų-pietvakarių kryptimi, 63 m ilgio, 11–19 m pločio,Ignas Jablonskis. Kai kurie žvalgyti archeologiniai paminklai Kretingos ir gretimuose rajonuose. - Lietuvos istorijos instituto rankraštynas. - F. 1, b. 1254. - L. 6 (brėž. L-2) apjuostos žemių-akmenų pylimo ir griovio, kuriame pietryčių pusėje paliktas įėjimas. Kapinėse priešais įėjimą stovi kryžius, o abipus jo – dvi koplytėlės. 

Teritorijos plotas 0,15 ha, perimetras – 150 m.Kretingos rajono kapinių apskaitos duomenys (1982 m. lauko darbai), Kaunas: Visasąjunginio žemės ūkio aerofotogeodezinių tyrinėjimų instituto Vakarų filialas, 1983. - L. 76, 83

Priešais kapines įrengta atokvėpio aikštelė su Salantų regioninio parko lankytinų vietų schema. Už jos praeina miško kelias, už kurio stūkso Dauginčių II piliakalnis. 

 Kryžius 
Medinis, kryžmiškas, 4,3 m aukščio, su masyvia, 1 m aukščio, lieto metalo Nukryžiuotojo skulptūra. 

 Koplytėlės 
Medinės, stačiakampės stačiasienės, vienkamarės, trišlaičiais stogais, ant dviejų kolonėlių paremtais frontonais, padarytos pagal vieną pavyzdį, 1,95 m aukščio. Viena pastatyta ant palaidų akmenų, o kita – ant betoninio pamato. 

Abi koplytėlės su jose esančiomis Švč. Mergelės Marijos skulptūromis įrašytos į kultūros vertybių registrą kaip vietinės reikšmės dailės paminklai (unikalūs kodai – 9528 ir 15071; senieji kultūros paminklų sąrašo Nr. DV1530 ir DV4160).

 Istorija 
Įrengtos XVI a. buvusiose bendrose kaimo ganyklose, kurios vėliau apaugo spygliuočių mišku. Veikė iki XIX a. Vadinamos Kapeliais, Maro kapeliais, Senkapiais. Pasakoja, kad jose laidoti nuo maro, šiltinės ir kitų užkrečiamųjų ligų mirę kaimiečiai. Pradėjus mirusiuosius laidoti Kartenos parapijos kapinėse, kaimo kapinaitėse retsykiais laidoti savižudžiai, neatpažinti skenduoliai, nekrikštyti mirę ir negyvi gimę vaikai. 

Mirusiųjų atminimui nuo seno kapinėse statomi kryžiai ir koplytėlės. Dabartinis kryžius pastatytas kaimo gyventojų lėšomis XX a. pradžioje, atnaujintas 1947 m. Koplytėlė su Švč. M. Marijos Maloningosios skulptūra stovi nuo XIX a. Ją XX a. viduryje atnaujino Ignas Daugintis. Kitą koplytėlę su Švč. M. Mergelės Marijos ir kūdikio skulptūra 1947 m. pastatė Ignas Paulauskas. Abi koplytėles 2008 m. atnaujino Kartenos seniūnija (meistras Arvydas Klovas).

1972-1984 m. kapinės buvo įrašytos vietinės reikšmės archeologijos paminklų sąrašą (numeris AV506). Šiuo metu saugotinos kaip istorinę vertę turinti laidojimo vieta. 

 Tyrimai 
1935 m. medžiagą apie kapines surinko Valstybės archeologijos komisija. 1981 m. žvalgė Ignas Jablonskis, 1982 m. – Mokslinė metodinė kultūros paminklų apsaugos taryba (tyrimų vadovas Romas Olišauskas), 1991, 1999, 2009 m. – Julius Kanarskas, 1995 m. – istorikės Loreta Kazlavickienė ir Jadvyga Verksnienė (Kultūros paveldo centras).

 Šaltiniai 

 Valstybės archeologijos komisijos medžiaga, (1935 m.). – Kultūros paveldo centro paveldosaugos biblioteka, ap. 1, b. 19. - L. 152-157.
 Julius Kanarskas. Dauginčių kaimo kapinės (Kartenos apyl., Kretingos raj.), 1993. – Kretingos muziejaus mokslinis archyvas, f. 4, b. 181. - L. 6-12.
 Julius Kanarskas. Dauginčių k. senosios kapinės. Kultūros vertybių komplekso dosjė. 1999. – Salantų regioninio parko direkcijos archyvas.
 Lietuvos TSR kultūros paminklų sąrašas. - Vilnius, 1973. - P. 249, 667.
 Lietuvos Respublikos istorijos ir kultūros paminklų sąrašas. - Vilnius, 1993. - P. 317.

 Nuorodos 

 Koplytėlė su Marijos Maloningosios skulptūra
 Koplytėlė su Marijos ir kūdikio skulptūra

Kategorija:Kretingos rajono paveldas
Kategorija:Kretingos rajono kapinės
Kategorija:Salantų regioninio parko paveldas